4222 Die Gees se teenwoordigheid - Forum 2.0 - jimileroux.com
4222 Die Gees se teenwoordigheid
Posted by Wykus Louw on May 25, 2020 at 4:48pm in Padlangs oordenkings
12 Skep 'n rein hart vir my, o God, vernuwe 'n bestendige gees in my binneste. 13 Moet my tog nie wegdryf uit u teenwoordigheid nie; en moet u Heilige Gees nie van my wegneem nie. Psalm 51:12-13 BDV
In Hebreeus, die taal van die Ou Testament, is “Heilige Gees” Ruach HaKodesh, soos Dawid dit hier gebruik. Dawid was ná aan die Here en het sy Gees se werking in sy hart beleef. Dit sien ons duidelik uit sy musiek, gebede en gedigte. Veral nadat hy vir die koningskap gesalf is, het die Heilige Gees in hom gewerk, volgens die Skrif. Nou, na sy sonde met Batseba, was hy bang dat die Gees van hom weggeneem sal word, en dat hy die Here nie meer sal beleef nie. Het die Heilige Gees van Dawid gewyk? Nee! Sy opregte belydenis het sy verhouding met God herstel.
Sal God sy Gees van ons onttrek? Dis die verkeerde vraag. Die vraag is eerder: sal óns van die Gees onttrek deur ons sonde? Onthou, God bly getrou, dis ons wat ontrou word! Moenie verkeerde dinge doen nie, want dit bedroef die Heilige Gees. Leef eerder ná aan die Here, vol van sy Gees. By Hom, ná aan Hom, is jy altyd veilig!
Hemelse Vader, verhoed dat ek deur sonde van U wegtrek. Verhoed dat ek die Heilige Gees teleurstel! Help my om eerder van U vol te word, sodat ek elke dag u liefde en vreugde en vrede kan beleef. Amen!